LITURGISKE RETNINGSLINJER

KATEKET OG DIAKON

Det har lenge vært behov for å oppdatere retningslinjene for kateketens og diakonens gudstjenestelige funksjoner. Retningslinjene har til hensikt å bidra til at kirkens undervisningstjeneste og den diakonale tjenestene integreres i menighetens gudstjenesteliv. Gode retningslinjer kan både stimulere at dette blir ivaretatt og samtidig sette grenser for å benytte for stor del av kateketens og diakonens tid til gudstjenestearbeid.

Kirkerådet vil legge vekt på at anledningen til sakramentsforvaltning slik de beskrives i retningslinjene er unntaksbestemmelser. Det vanlige vil være at kateket og diakon utøver sine gudstjenestelige funksjoner under ledelse av forrettende prest, og i samarbeid med øvrige gudstjenestemedarbeidere.

**Kirkerådet behandlet «Retningslinjer for kateketens og diakonens gudstjenestelige funksjoner» i sak KR 59/15 og gjorde følgende vedtak:**

**1. Felles innledende bestemmelser**

1.1

Utgangspunktet for kateketens gudstjenestelige funksjoner er det undervisningsoppdrag kateketen er vigslet til ifølge gjeldende vigslingsordning og tjenesteordning.

Utgangspunktet for diakonens gudstjenestelige funksjoner er den diakonale tjeneste diakonen er vigslet til ifølge gjeldende vigslingsordning og tjenesteordning.

1.2

Kateketen og diakonen tar del i planlegging og forberedelsen av gudstjenester og kirkelige handlinger i samarbeid med øvrige ansatte og ulønnede medarbeidere som er involvert i gudstjenestearbeidet.

Kateketens og diakonens deltakelse og medvirkning ved gudstjenester og kirkelige handlinger skjer under ledelse av soknepresten eller forrettende prest, jf. tjenesteordningenes § 7. 6

1.3

Omfanget av kateketens og diakonens tjeneste knyttet til gudstjenester og kirkelige handlinger skal forankres i menighetens lokale grunnordning og medarbeiderens stillingsbeskrivelse, jf. tjenesteordningenes § 3, tredje ledd.

1.4

Ved utøvelsen av gudstjenestelige funksjoner bærer kateket og diakon liturgisk drakt.

Liturgisk drakt for vigslet diakon og kateket er alba med skråstilt stola.

**2. Kateketen**

*2.1 Forberedelse til og medvirkning ved hovedgudstjenesten og andre gudstjenester*

*2.1.1 Forkynnelse*

Kateketen kan medvirke som predikant ved gudstjenester der undervisningsoppdraget på en særlig måte står i fokus.

*2.1.2 Menighetens forbønn*

Kateketen bør regelmessig ta del i forberedelsen av lokalt utformede bønner under menighetens forbønn med særlig ansvar for å bringe fram bønneemner med tilknytning til menighetens undervisningsoppdrag.

Kateketen kan lede forbønnen eller legge til rette for andre medliturger som forbønnsledere.

*2.1.3 Planlegge og forrette*

Kateketen bør gis ansvar for å planlegge og være liturg eller medliturg ved gudstjenester med særlig tilknytning til menighetens undervisning for alle aldersgrupper:

- Gudstjenester i tilknytning til menighetens trosopplæring.

- Gudstjenester knyttet til ulike arrangement for barn og ungdom.

- Gudstjenester med særlig tilknytning til voksenundervisning.

- Skole- og barnehagegudstjenester.

*2.1.4 Konfirmasjonstidens gudstjenester*

Kateketen skal delta i planlegging og gjennomføring av konfirmasjonstidens gudstjenester for de konfirmantene som kateketen har et særlig ansvar for.

- Dette gjelder gudstjeneste med presentasjon av konfirmanter, konfirmasjonsgudstjeneste med forbønn for den enkelte og øvrige gudstjenester som inngår i konfirmasjonstiden.

- Kateket og prest samarbeider og fordeler ansvar, liturgiske og forkynnende oppgaver mellom seg.

- I særlige tilfeller forretter kateketen konfirmasjonsgudstjenesten som hovedliturg.

*2.1.5 Sakramentene*

I kraft av sin vigsling er kateketen autorisert som nattverdmedhjelper og kan delta ved utdelingen av nattverden.

I særskilte tilfeller kan kateketen forvalte sakramentene innen rammen av menighetens undervisningstjeneste.

**3. Diakonen**

*3.1 Forberedelse til og medvirkning ved hovedgudstjenesten og andre gudstjenester*

*3.1.1 Generelt*

Diakonen har et særlig ansvar for å se til at det er lagt til rette for fellesskap og deltakelse for alle i gudstjenesten.

*3.1.2 Forkynnelse*

Diakonen har et særlig ansvar for at det diakonale aspekt kommer fram i forkynnelsen.

Diakonen kan medvirke som predikant ved gudstjenester der det diakonale oppdraget på en særlig måte står i fokus.

*3.1.3 Menighetens forbønn*

Diakonen bør regelmessig ta del i forberedelsen av lokalt utformede bønner under menighetens forbønn med særlig ansvar for å bringe fram diakonale bønneemner.

Diakonen kan lede forbønnen eller legge til rette for medliturger som forbønnsledere.

*3.1.4 Delta i planlegging og gjennomføring*

Diakonen bør delta i planlegging og gjennomføring av gudstjenester med særlig tilknytning til menighetens diakonale oppdrag.

Diakonen bør delta i planlegging og gjennomføring av særskilte forbønnsgudstjenester i menigheten.

*3.1.5 Nattverd*

I kraft av sin vigsling er diakonen autorisert som nattverdmedhjelper og kan delta ved utdelingen av nattverden.

I særskilte tilfeller kan diakonen forvalte nattverd innen rammen av menighetens diakonale oppdrag.

*3.2 Kirkelige handlinger*

*3.2.1 Soknebud*

Diakonen kan gå i soknebud. Diakonen benytter forordnet nattverdliturgi for slik anledning.

*3.2.2 Båreandakt og urnenedsettelse*

Diakonen kan gjøre tjeneste ved båreandakt og urnenedsettelse.

*3.2.3 Gravferd*

Diakonen kan forrette gravferd etter avtale mellom diakonen, soknepresten og biskopen.

**4. Mindre endringer**

Kirkemøtet gir Kirkerådet myndighet til å foreta mindre endringer i disse bestemmelsene.